Document ID: 32001R2200

Uredba Komisije (ES) št. 2200/2001
z dne 17. oktobra 2001
o začasnih dovoljenjih za dodatke v krmi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/524/EGS z dne 23. novembra 1970 o dodatkih v krmi [1], kakor je bila nazadnje spremenjena z Direktivo Evropskega parlamenta in Sveta 2001/46/ES [2], in zlasti členov 3, 9e in 9i Direktive,
ob upoštevanju naslednjega:
(1) Člena 9e(1) in 9i(1) Direktive določata, da se začasno dovoljenje za novi dodatek ali novo uporabo dodatka lahko izda za točno določen čas.
(2) Člen 4 Direktive določa postopek za takšno dovoljenje.
(3) Trenutno veljavna začasna dovoljenja za številne dodatke potečejo 30. septembra 2001, in primerno je, da se podaljšajo na najdaljše dovoljeno obdobje po Direktivi 70/524/EGS, ki je za dodatke z začasnim dovoljenem na podlagi člena 9e(1) Direktive 70/524/EGS štiri leta ter za dodatke, ki so se pred 1. aprilom 1998 vključili v Prilogo II k Direktivi 70/524/EGS, pet let po prvem začasnem dovoljenju.
(4) Začasna dovoljenja po tej uredbi se dodelijo za točno določen čas, ne glede na možnost, da jih je mogoče kadar koli preklicati skladno s členoma 9m in 11 Direktive.
(5) Dovoljenja za uporabo antibiotikov kot dodatkov v krmi se trenutno preverjajo glede na skrb v zvezi z možnimi učinki uporabe antibiotikov kot dodatkov v krmi na učinkovitost antibiotikov za terapevtsko uporabo pri ljudeh, skrb zaradi katere je Kraljevina Švedska na svojem ozemlju prepovedala uporabo vseh antibiotikov kot dodatkov v krmi na podlagi člena 11 Direktive, in glede na mnenja, ki jih je 28. maja 1999 ter 10. in 11. maja 2001 sprejel Znanstveni pripravljalni odbor za protimikrobno rezistenco.
(6) Podaljšanje časa veljavnosti začasnih dovoljenj je treba šteti kot zgolj upravni ukrep, ki ne vključuje novega ocenjevanja zadevnih dodatkov.
(7) Zaradi čitljivosti in skladnosti se za vsa začasna dovoljenja za dodatke v krmi, katerih čas veljavnost ne sme preseči štirih ali petih let, pripravi prečiščeno besedilo v tej uredbi.
(8) Ta uredba Komisije nadomešča Uredbo Komisije (ES) št. 2697/2000 z dne 27. novembra 2000 o začasnih dovoljenjih za dodatke v krmi [3]; zato je treba Uredbo (ES) št. 2697/2000 razveljaviti.
(9) Začasna dovoljenja za večino dodatkov potečejo 30. septembra 2001; to uredbo je treba zato uporabljati od 1. oktobra 2001.
(10) Ukrepi, predvideni s to uredbo, so v skladu z mnenjem Stalnega odbora za krmo -
SPREJELA NASLEDNJO UREDBO:
Člen 1
Dodatki iz Priloge k tej uredbi so začasno dovoljeni skladno z Direktivo 70/524/EGS, pod pogoji, določenimi v tej prilogi.
Uredba (ES) št. 2697/2000 se razveljavi.
Člen 2
Ta uredba začne veljati dan po objavi v Uradnem listu Evropskih skupnosti.
Uporablja se od 1. oktobra 2001.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. oktobra 2001

Labels: 0
3
17
6